b'\n_START_ARTICLE_\nVihre\xc3\xa4t (Ven\xc3\xa4j\xc3\xa4)\n_START_PARAGRAPH_\nVihre\xc3\xa4t (ven\xc3\xa4j\xc3\xa4ksi \xd0\x97\xd0\xb5\xd0\xbb\xd1\x91\xd0\xbd\xd1\x8b\xd0\xb5, Zelj\xc3\xb3nye [z\xca\xb2\xc9\xaa\xcb\x88l\xca\xb2\xc9\xb5n\xc9\xa8je]) on ymp\xc3\xa4rist\xc3\xb6puolue Ven\xc3\xa4j\xc3\xa4ll\xc3\xa4. Vihreiden puheenjohtajana on toiminut sen perustamisesta l\xc3\xa4htien Anatoli Panfilov.\n_START_SECTION_\nEdustajat\n_START_PARAGRAPH_\nVuonna 2013 Vihreill\xc3\xa4 oli edustajia Kabardi-Balkarian tasavallan ja Jaroslavlin alueen lains\xc3\xa4\xc3\xa4d\xc3\xa4nt\xc3\xb6kokouksissa. Paikallisissa itsehallintoelimiss\xc3\xa4 edustajia oli Ba\xc5\xa1kortostanin tasavallassa, Taka-Baikalian aluepiiriss\xc3\xa4 sek\xc3\xa4 Vladimirin, Moskovan, Penzan ja Sverdlovskin alueella. Kunnallistasolla puolueella oli yksi edustaja Belgorodin kaupungin valtuustossa.\n_START_SECTION_\nHistoria\n_START_PARAGRAPH_\nSyyskuussa 1993 ven\xc3\xa4l\xc3\xa4inen ymp\xc3\xa4rist\xc3\xb6liike Kedr piti kokouksen, joka johti Kedr-nimisen ymp\xc3\xa4rist\xc3\xb6puolueen perustamiseen marraskuussa 1994. Vuonna 2002 puolue muutti nimens\xc3\xa4 Vihreiksi._NEWLINE_Vuoden 2003 parlamentin alahuoneen duuman vaaleissa Vihre\xc3\xa4t sai 0,42 prosenttia \xc3\xa4\xc3\xa4nist\xc3\xa4. Puolue ei osallistunut joulukuun 2007 duuman vaaleihin. Se p\xc3\xa4\xc3\xa4tti vet\xc3\xa4yty\xc3\xa4 my\xc3\xb6s maaliskuun 2008 presidentinvaaleista, koska omaa ehdokasta pidettiin ep\xc3\xa4k\xc3\xa4yt\xc3\xa4nn\xc3\xb6llisen\xc3\xa4. Vihre\xc3\xa4t asettui kannattamaan varap\xc3\xa4\xc3\xa4ministeri Dmitri Medvedevi\xc3\xa4, joka toimi my\xc3\xb6s valtion energiayhti\xc3\xb6 Gazpromin johtokunnan j\xc3\xa4senen\xc3\xa4._NEWLINE_Vihre\xc3\xa4t suhtautui my\xc3\xb6nteisesti Nord Stream -kaasuputken rakentamiseen It\xc3\xa4meren pohjaan sill\xc3\xa4 edellytyksell\xc3\xa4, ett\xc3\xa4 ymp\xc3\xa4rist\xc3\xb6sopimuksia noudatetaan. Puolueen Leningradin alueen johtaja Leonid Glovatski sanoi vuonna 2008, ett\xc3\xa4 hanke jopa tukee It\xc3\xa4meren tutkimusta, koska reitin tutkimukseen k\xc3\xa4ytet\xc3\xa4\xc3\xa4n kymmeni\xc3\xa4 miljardeja dollareita ja se tuottaa paljon lis\xc3\xa4tietoa It\xc3\xa4meren tilanteesta.'